text: Sommerbranderter på vejene
  04 august 2019 kl. 09.14
  Siden lørdag aften ved midnatstid og frem til søndag morgen har Sydøstjyllands Politi standset fire bilister - alle sigtet for spirituskørsel. 
  Patruljerne fra Sydøstjyllands Politi har det seneste halve døgn afsløret en håndfuld sommerbranderter i trafikken. Alene siden midnatstid natten til søndag er der oprettet fire sager om spirituskørsel fordelt over hele politikredsen frem til søndag formiddag.
  Fire sager på et halvt døgn:
  Sent lørdag aften blev en 47-årig mand standset af politiet i Almind, mens han førte bil i spirituspåvirket tilstand.   Ved 02-tiden var det en 21-årig kvinde i Fredericia, der ikke havde ladet bilen stå, selvom hun havde drukket. Tidlig søndag morgen blev en 20-årig mand stoppet på motorvej E45 v. Skanderborg, mens han i følge politiet var påvirket af både alkohol hash. Lidt efter kl. 6 søndag morgen blev 23-årig mand stoppet ved en rutinemæssig kontrol i Vejle. Også her var der tale om en bilist, der førte bil med for meget alkohol blodet.
  De fire sager ærgrer vagtchefen ved Sydøstjyllands Politi, Hans Hoffensetz:
  - Det er meget almindeligt i weeekenden - desværre. Der er ingen tvivl om, at hvis man skal ud i sommeren og hygge sig med venner og familie, så bør man overveje, hvordan man kommer hjem, lyder opfordringen fra vagtchefen.
  Hans Hoffensetz, vagtchef, Sydøstjyllands Politi: "Der er ingen tvivl om, at hvis man skal ud i sommeren og hygge sig med venner og familie, så bør man overveje, hvordan man kommer hjem."
  Euforiserende stoffer 
  I Sydjyllands Politikreds viser en optælling, at der ikke har været registreret en eneste sag om spirituskørsel det seneste døgns tid: 
  - Det er lidt usædvanligt, at vi ikke har nogle spritibilister. Det er glædeligt og posititvt, siger vagtchef Steen Madsen til TV SYD.
  Han oplyser dog, at der i samme tidsrum har været fire bilister, der er blevet standset i politikredsen mens de har været påvirket af euforiserende stoffer som fx. hash.
  